CELEX: 22011D0156
Language: et
Date: 2011-12-02 00:00:00
Title: EMP Ühiskomitee otsus nr 156/2011, 2. detsember 2011 , millega muudetakse EMP lepingu XX lisa ( „Keskkond” )

15.3.2012   
            
            
               ET
            
            
               Euroopa Liidu Teataja
            
            
               L 76/41
            
         EMP ÜHISKOMITEE OTSUS
   nr 156/2011,
   2. detsember 2011,
   millega muudetakse EMP lepingu XX lisa („Keskkond”)
   EMP ÜHISKOMITEE,
   võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, edaspidi „leping”, eriti selle artiklit 98,
   ning arvestades järgmist:
   
               (1)
            
            
               Lepingu XX lisa on muudetud EMP Ühiskomitee 21. oktoobri 2011. aasta otsusega nr 122/2011 (1).
            
         
               (2)
            
            
               Lepingusse tuleb inkorporeerida komisjoni 7. oktoobri 2010. aasta määrus (EL) nr 920/2010 standarditud ja turvatud registrisüsteemi kohta vastavalt Euroopa Parlamendi ja nõukogu direktiivile 2003/87/EÜ ning Euroopa Parlamendi ja nõukogu otsusele nr 280/2004/EÜ (2).
            
         
               (3)
            
            
               Määrusega (EÜ) nr 920/2010 tunnistatakse alates 1. jaanuarist 2012 kehtetuks komisjoni määrus (EÜ) nr 2216/2004, (3) mis on lepingusse inkorporeeritud ja mis tuleb sellest tulenevalt lepingust välja jätta.
            
         
               (4)
            
            
               Euroopa Parlamendi ja nõukogu 11. veebruari 2004. aasta otsust nr 280/2004/EÜ ühenduse kasvuhoonegaaside heitmete järelevalve ja Kyoto protokolli rakendamise süsteemi kohta (4) ei ole lepingusse inkorporeeritud ning seetõttu ei kohaldata EFTA riikide suhtes kõnealuse otsusega ettenähtud konkreetseid aruandlusnõudeid.
            
         
               (5)
            
            
               EFTA riigid kaasatakse Euroopa Liidu tehingulogisse. Euroopa Liidu tehingulogi põhihaldaja täidab oma ülesandeid ka EFTA riikide puhul ning põhihaldajale vajalike juhiste andmiseks seoses määrusest (EÜ) nr 920/2010 tulenevate eeskirjade kohaldamisega EFTA riikide suhtes on pädev organ EFTA järelevalveamet.
            
         
               (6)
            
            
               Tulenevalt EMP Ühiskomitee otsusest nr 146/2007 vabastati Island kohustusest esitada ajavahemikku 2008–2012 hõlmav siseriiklik saastekvootide eraldamise kava. Sellest tulenevalt ei kohaldata Islandi suhtes käesoleva määruse sätteid, mis käsitlevad saastekvootide eraldamist käitiste haldajatele ajavahemikus 2008–2012.
            
         
               (7)
            
            
               Tulenevalt EMP Ühiskomitee otsusest nr 146/2007 jäid Islandi statsionaarsed käitised, mis oleksid pidanud ajavahemikus 2008–2012 kuuluma direktiivi 2003/87/EÜ kohaldamisalasse, kõnealusel ajavahemikul väljapoole selle direktiivi kohaldusala. Island ei ole seetõttu loonud ELi heitkogustega kauplemise süsteemiga seotud riiklikku registrit. Sellest tulenevalt tuleb kohandada tähtaega, mis on ette nähtud liidu registris käitajate hoiustamiskontode loomise menetluse algatamiseks. Juhul kui pädevad ametiasutused on Islandi statsionaarsetele käitistele kasvuhoonegaaside heiteloa juba väljastanud, algab menetlus käesoleva otsuse jõustumiskuupäeval või kuupäeval, mil liidu register hakkab Islandil toimima, olenevalt sellest, milline kuupäev on hilisem.
            
         
               (8)
            
            
               Euroopa Liidu tehingulogis sisalduv liidu lennunduse saastekvootide eraldamise tabel peaks peegeldama ELi heitkogustega kauplemise süsteemi laiendamist selliselt, et see hõlmaks ka EFTA riikide lennundustegevust. Seetõttu peaks liidu lennunduse saastekvootide eraldamise tabelis kajastuma kogu EMPs 2012. aastal eraldatavate II peatüki saastekvootide arv.
            
         
               (9)
            
            
               Lepinguosalised mõistavad, et ELi heitkogustega kauplemise süsteemi eripärad ning sellega seotud, liidu registri loomist käsitlevast direktiivist 2003/87/EÜ tulenevad standarditud ja turvatud registrite süsteemid nõuavad liidu registriga seotud andmete säilitamiseks ja neile juurdepääsuks spetsiaalseid eeskirju, et tagada kasvuhoonegaaside saastekvootide vastavus Kyoto protokolli kohaste registrisüsteemide andmevahetusstandardite funktsionaalsete ja tehniliste kirjeldustega ning et selliste saastekvootide üleandmine on kooskõlas Kyoto protokollist tulenevate kohustustega.
            
         
               (10)
            
            
               Lepinguosalised tunnistavad, et oluline on anda vastavalt määruse (EL) nr 920/2010 artiklile 75 lepinguosalise õiguskaitseasutustele ja maksuametitele, Euroopa Komisjoni Euroopa Pettustevastasele Ametile, Europolile ning lepinguosaliste riiklikele haldajatele selgelt määratletud juhtumite puhul pettuse, maksuhalduse ja maksude sissenõudmise, rahapesu, terrorismi rahastamise või raske kuriteoga seotud uurimise, tuvastamise ja vastutuselevõtmise eesmärgil õigus kasutada teatavaid liidu registris ja Euroopa Liidu tehingulogis hoitavaid andmeid.
            
         
               (11)
            
            
               Lepinguosalised tuletavad meelde, et teabe andmine vastavalt määruse (EL) nr 920/2010 artiklile 75 ei piira kokkulepet, et politseikoostöö ja õigusalane koostöö kriminaalasjades ning maksuhalduse ja maksude sissenõudmise valdkonnas ei kuulu EMP lepingu reguleerimisalasse ning seetõttu antakse kõnealuse määrusega nimetatud institutsioonidele ainult määruse artiklis 75 sõnaselgelt nimetatud õigused,
            
         ON VASTU VÕTNUD KÄESOLEVA OTSUSE:
   Artikkel 1
   Lepingu XX lisa punkti 21an (komisjoni määrus (EÜ) nr 2216/2004) tekst asendatakse järgmisega:
   „32010 R 0920: komisjoni määrus (EL) nr 920/2010, 7. oktoober 2010, registrite standarditud ja turvatud süsteemi kohta vastavalt Euroopa Parlamendi ja nõukogu direktiivile 2003/87/EÜ ning Euroopa Parlamendi ja nõukogu otsusele 280/2004/EÜ (ELT L 270, 14.10.2010, lk 1).
   Käesolevas lepingus loetakse selle määruse sätteid järgmiste kohandustega:
   
               a)
            
            
               EFTA riike, nende käitajaid ja nende hallatavaid õhusõiduki käitajaid käsitlevate kvootide väljaandmine, üleandmine ja kehtetuks tunnistamine registreeritakse Euroopa Liidu tehingulogis.
               Põhihaldaja on pädev täitma direktiivi 2003/87/EÜ artikli 20 lõigetes 1–3 osutatud ülesandeid EFTA riikide, nende käitajate ja nende hallatavate õhusõiduki käitajate puhul;
            
         
               b)
            
            
               Islandi suhtes ei kohaldata sätteid, mis käsitlevad saastekvootide eraldamist käitiste haldajatele ajavahemikuks 2008–2012;
            
         
               c)
            
            
               Artikli 6 lõikele 5 lisatakse järgmine lause:
               „EFTA Järelevalveamet kooskõlastab käesoleva määruse rakendamise iga liikmesriigi registri haldajaga ja põhihaldajaga.”;
            
         
               d)
            
            
               artiklisse 15 lisatakse järgmine lõige:
               „4.   Islandi statsionaarsete käitiste puhul, mille jaoks pädevad ametiasutused on kasvuhoonegaaside heiteloa väljastanud juba enne käesoleva otsuse jõustumist, algab liidu registris käitajate hoiustamiskontode loomise menetlus käesoleva otsuse jõustumiskuupäeval või kuupäeval, mil liidu register hakkab Islandil toimima, olenevalt sellest, milline kuupäev on hilisem.”;
            
         
               e)
            
            
               artikli 34 lõike 1 punkt a sõnastatakse järgmiselt:
               „Euroopa Majanduspiirkonnas 2012. aastal eraldatavate II peatüki saastekvootide koguarv;”
            
         
               f)
            
            
               artikli 35 lõikele 2 ja artikli 37 lõikele 2 lisatakse järgmine lõik:
               „EFTA riikide siseriiklike saastekvootide eraldamise kavade tabelite puhul annab põhihaldajale vastavad korraldused EFTA järelevalveamet.”;
            
         
               g)
            
            
               artiklile 36 ja artikli 38 lõikele 3 lisatakse järgmine lõik:
               „II peatüki saastekvootide eraldamise kohta registrite EFTA riikide poolt vastuvõetud otsuste puhul annab põhihaldajale vastavad korraldused EFTA järelevalveamet.”;
            
         
               h)
            
            
               artiklisse 65 lisatakse järgmine lõige:
               „6.   EFTA riikide registrite puhul annab põhihaldajale vastavad korraldused EFTA järelevalveamet.”;
            
         
               i)
            
            
               XII lisas osutab „2012. aastal liidus eraldatavate II peatüki saastekvootide kogus” vastavalt EMP Ühiskomitee 20. juuli 2011. aasta otsusele nr 93/2011 kogu EMPs 2012. aastal liidus eraldatud II peatüki saastekvootide kogusele.”
            
         Artikkel 2
   Määruse (EL) nr 920/2010 islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed.
   Artikkel 3
   Käesolev otsus jõustub 3. detsembril 2011 või järgmisel päeval pärast seda, kui EMP Ühiskomitee saab viimase teate vastavalt lepingu artikli 103 lõikele 1, (5) olenevalt sellest, kumb neist kuupäevadest on hilisem, kuid mitte varem kui 1. jaanuaril 2012.
   Artikkel 4
   Käesolev otsus avaldatakse Euroopa Liidu Teataja EMP osas ja EMP kaasandes.
   
      Brüssel, 2. detsember 2011
      
         
            EMP Ühiskomitee nimel
         
         
            eesistuja
         
         Kurt JÄGER
      
   
   
      (1)  ELT L 341, 22.12.2011, lk 87.
   
      (2)  ELT L 270, 14.10.2010, lk 1.
   
      (3)  ELT L 386, 29.12.2004, lk 1.
   
      (4)  ELT L 49, 19.2.2004, lk 1.
   
      (5)  Põhiseadusest tulenevaid nõudeid ei ole nimetatud.